**Tatu ja Patu** ovat Aino Havukaisen ja Sami Toivosen yhdessä kirjoittaman ja kuvittaman lastenkirjasarjan päähenkilöt. Tatu ja Patu ovat kotoisin Outolasta, missä asiat tehdään hieman toisin kuin tavallisesti.

Alun perin hahmot olivat mukana samojen tekijöiden *Veera*-kirjoissa, kunnes niistä alettiin tehdä omia kirjoja. Suosituimpia Tatu ja Patu -kirjoja ovat muiden muassa *Tatun ja Patun Suomi* ja *Tatu ja Patu päiväkodissa*. Kirjasarjan käännösoikeudet on myyty 21 maahan. Tatu ja Patu ovat tanskaksi Kalle og Palle, kroatiaksi Tiko i Piko, sloveeniksi Tine in Bine, saameksi Temm da Semm, kiinaksi Tatu he Batu, norjaksi Odd og Todd, liettuaksi Tatai ir Patai, portugaliksi Lico e Leco, ruotsiksi Sixten och Blixten, ranskaksi Tatou et Patou ja viroksi Teedu ja Peedu.

Tatu ja Patu -kirjoihin pohjautuvia näytelmäsovituksia on esitetty muun muassa Linnateatterissa, Teatteri Hevosenkengässä ja Ahaa Teatterissa. 19. lokakuuta 2016 sai ensi-iltansa elokuva *Kanelia kainaloon, Tatu ja Patu!*, jonka käsikirjoitti Aino Havukainen. Elokuvan tekemisen jälkeen Havukainen ja Toivonen totesivat, että kirjojen tekeminen sopii heille paremmin.

Tatu ja Patu -sarjan kirjat piirtää Toivonen, kun taas Havukainen vastaa graafisesta suunnittelusta ja värittämisestä. Kirjojen ideoinnin ja käsikirjoittamisen Toivonen ja Havukainen tekevät yhdessä.

Sukupuoliroolit.
----------------

Havukaisen ja Toivosen mukaan Tatu ja Patu ovat poikia siksi, että tekijät halusivat alun perin varoa määrittelemästä hahmojaan liian tarkasti ja uskoivat, että pojat ovat jollakin tavalla neutraaleja toimijoita. Tekijöiden mukaan sukupuoli on hahmoille kuitenkin tarpeeton määre, sillä Tatu ja Patu ovat pikemminkin "käveleviä uteliaisuuksia" kuin maskuliinisia tai feminiinisiä ihmisiä.

Tatun ja Patun paras kaveri Veera oli aluksi stereotyyppinen tyttö, joka tiesi, ohjasi ja neuvoi, ja piti huolta pöhköistä pojista, mutta tämä alkoi vaikuttaa kuluneelta, ja nykyään Veeran rooli on aktiivisempi ja laajempi, mikä näkyy erityisesti *Kanelia kainaloon, Tatu ja Patu!* -elokuvassa.

Tyttäriltään saamansa kritiikin seurauksena tekijät ovat kiinnittäneet enemmän huomiota hahmojensa moninaisuuteen.

Tatu ja Patu -kirjat
--------------------

* *Tatu ja Patu Helsingissä* (2003)
* *Tatu ja Patu päiväkodissa* (2004)
* *Tatun ja Patun oudot kojeet* (2005)
* *Tatu ja Patu työn touhussa* (2006)
* *Tatun ja Patun Suomi* (2007)
* *Tatun ja Patun outo unikirja* (2008)
* *Tatun ja Patun oudot aakkoset* (2009)
* *Tatu ja Patu supersankareina* (2010)
* *Tatun ja Patun avaruusseikkailu* (2011)
* *Tatu ja Patu pihalla* (2012)
* *Tatun ja Patun kummat keksinnöt kautta aikojen* (2013)
* *Tatu ja Patu, syömään!* (2014)
* *Tatu ja Patu ihmeellinen joulu* (2015)
* *Tatu ja Patu etsivinä – Tapaus Puolittaja* (2016)
* *Tatun ja Patun ällistyttävä satukirja* (2017)
* *Tatu ja Patu, elämä ja teot* (2018)
* *Tatu ja Patu, kauhea Hirviö-hirviö ja muita outoja juttuja* (2019)
* *Tatu ja Patu – Kovaa menoa kiskoilla* (2020)
* *Tatu ja Patu kesäleirillä* (2021)
* *Tatun ja Patun fantasiaseikkailu* (2023)

Ruotsinkielisiä Tatu ja Patu -kirjoja
* *Det här är Finland* (2007)
* *Sixten och Blixten på dagis* (2008)
* *Sixten och Blixten går till jobbet* (2009)
* *Sixten och Blixtens Skruvade sovbok* (2009)
* *Sixten och Blixten underliga uppfinningar*

Oheiskirjat
* *Tatun ja Patun monitoimimuistikirja* (2009)
* *Tatun ja Patun kaverikirja* (2009)
* *Tatu ja Patu ja meidän vauva* (2011)

Palkinnot
---------

Aino Havukainen ja Sami Toivonen voittivat vuoden 2007 Finlandia Junior -palkinnon kirjalla *Tatun ja Patun Suomi*. Teosta myytiin sen ilmestymisvuonna noin 100 000 kappaletta.

Vuonna 2010 Tatu ja Patu -kirjasarja sai Suomen tietokirjailijat ry:n 8 000 euron arvoisen Tietopöllö-palkinnon.

Lähteet
-------

1. 1 2 3  Havukainen Aino - Toivonen Sami Otava. Viitattu 11.6.2023.
2. ↑   (Arkistoitu – Internet Archive)
3. ↑  Niinimäki, Pirjo-Liisa: Suomalaista uutuuselokuvaa pantattiin yli 15 vuotta – tähtinäyttelijät päärooleissa *Turun Sanomat*.  12.10.2016. Viitattu 11.6.2023.
4. ↑  Lastenkirjat | Tatu ja Patu -elokuvia ei enää tule – "Miksi ihmeessä haluaisimme istua neuvottelemassa", sanovat tekijät *Helsingin Sanomat*.  11.6.2023. Viitattu 11.6.2023.
5. 1 2  Lastenkirjat | Tatu ja Patu -elokuvia ei enää tule – "Miksi ihmeessä haluaisimme istua neuvottelemassa", sanovat tekijät *Helsingin Sanomat*.  11.6.2023. Viitattu 11.6.2023.
6. 1 2  Vaarala, Noora: Huippusuositun Tatu ja Patu -sarjan tekijät jättäisivät nykyään yhden kirjansa tekemättä ja paljastavat, miksi hahmot saattavatkin olla naisia *HS.fi*.  23.9.2018. Viitattu 11.6.2023.
7. ↑  Tatu ja Patu voittivat Tietopöllön *Yle Uutiset*.  20.11.2010. Viitattu 11.6.2023.

Aiheesta muualla
----------------

* / Tatu ja Patu Facebookissa